‘Ek is ook lig!’ | SARIE
‘Ek is ook lig!’	deur Koos van der Merwe
Die regte salf en strek, en ’n pilletjie of twee doen gewoonlik die ding. Maar hierdie nek sukkel om reg te kom. Dis nie die gewone styfheid nie. Dis asof die seer en die styf dieper en hardnekkiger (verskoon die onvanpaste woordspeling – ’n mens spot nie met ’n nek nie) as gewoonlik is. En die rede is dat daar ’n ontsteltenis by die ontsteltenis van die skeeflê was.
Die vorige naweek het hy by ons deurgebring omdat daar nêrens in die wye wêreld ’n naweekhuis was vir ’n klein seuntjie met ’n leeftyd van hartseer agter die rug nie. Toe hy my sien, wou hy opgetel word, hoog in die lug – met een hand. En hy wou lag uit sy maag uit. Hy wou vier jaar oud wees en ’n sterk hand voel wat hom hoog kan gooi.